ΚΑΝΟΝΙΣΜΌΣ (ΕΚ) αριθ. 1188/2005 ΤΗΣ ΕΠΙΤΡΟΠΉΣ της 22ας Ιουλίου 2005 για την τροποποίηση του κανονισμού (ΕΚ) αριθ. 761/2005 για το άνοιγμα απόσταξης κρίσης που προβλέπεται στο άρθρο 30 του κανονισμού (ΕΚ) αριθ. 1493/1999 του Συμβουλίου για τους επιτραπέζιους οίνους στη Γαλλία Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, τον κανονισμό (ΕΚ) αριθ. 1493/1999 του Συμβουλίου, της 17ης Μαΐου 1999, για την κοινή οργάνωση της αμπελοοινικής αγοράς (1) και ιδίως το άρθρο 33 παράγραφος 1 στοιχείο η), Εκτιμώντας τα ακόλουθα: (1) Ο κανονισμός (ΕΚ) αριθ. 761/2005 της Επιτροπής (2) κίνησε τη διαδικασία για το άνοιγμα απόσταξης κρίσης που προβλέπεται στο άρθρο 30 του κανονισμού (ΕΚ) αριθ. 1493/1999 για τους επιτραπέζιους οίνους στη Γαλλία, για την περίοδο από τις 23 Μαΐου 2005 έως τις 15 Ιουλίου 2005. (2) Δεδομένου ότι είναι η πρώτη φορά που η απόσταξη κρίσης αφορά οίνους ποιότητας στη Γαλλία, διαπιστώθηκαν ορισμένες δυσκολίες όσον αφορά την έναρξη λειτουργίας του συστήματος. Ορισμένοι παραγωγοί που το επιθυμούν, ενδέχεται να μην μπορέσουν να συμμετάσχουν στην απόσταξη εντός της προβλεπομένης προθεσμίας. Προκειμένου να διασφαλισθεί η αποτελεσματικότητα των μέτρων, είναι επομένως αναγκαίο να παραταθεί η περίοδος υπογραφής των συμβάσεων παράδοσης που προβλέπεται στον κανονισμό (ΕΚ) αριθ. 761/2005 έως τις 31 Ιουλίου 2005. (3) Κατά συνέπεια, είναι σκόπιμο να τροποποιηθεί ο κανονισμός (ΕΚ) αριθ. 761/2005 αναλόγως. (4) Για να διασφαλιστεί η συνέχεια της εφαρμογής του μέτρου, πρέπει ο παρών κανονισμός να εφαρμοστεί από τις 16 Ιουλίου 2005. (5) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης οίνων, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το άρθρο 2 πρώτο εδάφιο του κανονισμού (ΕΚ) αριθ. 761/2005 αντικαθίσταται από το ακόλουθο κείμενο: «Όλοι οι παραγωγοί δύνανται να υπογράψουν την σύμβαση παράδοσης, η οποία αναφέρεται στο άρθρο 65 του κανονισμού (ΕΚ) αριθ. 1623/2000 (και καλείται στο εξής “σύμβαση”), από τις 23 Μαΐου 2005 έως τις 31 Ιουλίου 2005.» Άρθρο 2 Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης. Εφαρμόζεται από τις 16 Ιουλίου 2005. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 22 Ιουλίου 2005.

[Source: multi_eurlex | Tokens: 2096]